དེ་ཡང་སྔ་དྲོ་ཆུ་ཚོད་༩།༠༠ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བཞུགས་སྒར་ཕོ་བྲང་ནས་ཐེག་ཆེན་ཆོས་གླིང་གཙུག་ལག་ཁང་དུ་ཆིབས་བསྒྱུར་བསྐྱངས་པ་དང་།ཕེབས་ལམ་དུ་དད་ལྡན་ཆོས་ཞུ་བ་རྣམ་ལ་ཕྱག་གཡུག་དང་བགྲེས་སོང་རེ་འགར་འཚམས་འདྲི་དང་།གཞན་ཁག་ཅིག་ལ་མཇལ་ཁ་གནང་བ་སོགས་མཛད་པ་དང་།མི་མང་གིས་དམིགས་བརྩེ་མ་དབྱངས་རྟ་གཏོང་མུས་སུ་བཞུགས་ཁྲི་རིན་པོ་ཆེར་༸ཞབས་སོར་འཁོད་མཚམས།ཐེ་ལན་ཊི་ཡི་དགེ་འདུན་པ་ཁག་ཅིག་གིས་ཐའེ་ཡི་སྐད་ཐོག་བཀྲ་ཤིས་པའི་མདོ་གསུང་འདོན་གནང་བ་དང་།དེ་རྗེས་རྒྱ་རིགས་ཆོས་ཞུ་བ་ཡོངས་ཀྱིས་རྒྱ་སྐད་ཐོག་ཤེས་རབ་སྙིང་པོ་གསུང་འདོན་མཛད་རྗེས།ཉན་ཐོས་ཞི་བ་འཚོལ་རྣམས་ཀུན་ཤེས་ཉིད་ཀྱིས་ཉེར་ཞིར་ཁྲིད་མཛད་གང་ཡིན་དང་།།འགྲོ་ལ་ཕན་པར་བྱེད་རྣམས་ལམ་ཤེས་ཉིད་ཀྱིས་འཇིག་རྟེན་དོན་སྒྲུབ་མཛད་པ་གང་།།གང་དང་ཡང་དག་ལྡན་པས་ཐུབ་རྣམས་རྣམ་པ་ཀུན་ལྡན་སྣ་ཚོགས་འདི་གསུངས་པ།།ཉན་ཐོས་བྱང་ཆུབ་སེམས་དཔའི་ཚོགས་བཅས་སངས་རྒྱས་ཀྱི་ནི་ཡུམ་དེ་ལ་ཕྱག་འཚལ།།ཞེས་སོགས་གསུང་འདོན་མཛད་རྗེས་བཀའ་སློབ་སྩལ་དོན།དེ་རིང་འདིར་ཐའེ་ཝན་ནས་ཡོང་བསྡད་པ་བསྟན་འཛིན་བྱམས་ཆེན་གྱི་ཆོས་ཚོགས་ཀྱི་དགེ་འདུན་པ་ཚོ་གཙོ་བོར་གྱུར་བའི་ཐའེ་ཝན་གྱི་ཆོས་གྲོགས་མང་པོ་ཞིག་དེ་རིང་འདིར་སླེབས་ཡོད་པ་རེད།ང་ཚོར་ལོ་ཁ་ཤས་ཕྱིན་པ་རེད།དེ་དང་ཆབས་ཅིག་ཡུལ་གྲུ་མི་འདྲ་བ་དེ་འདྲ་ནས་དོན་གཉེར་ཅན་མང་པོ་ཞིག་ཕེབས་ཡོད་པ་རེད།ཁྱོད་ཚོ་ཚང་མས་ཆོས་དོན་གཉེར་བྱས་ཏེ་འདིར་ཕེབས་པ་རེད།ཚང་མར་འཚམས་འདྲི་དང་དགའ་བསུ་ཞུ་གི་ཡོད།